Σύμφωνα με το JailGoldenDawn.com, η πρόεδρος του δικαστηρίου, Μαρία Λεπενιώτη, απέρριψε την ένσταση Μιχαλολιάκου κατά την 264η συνεδρίαση της δίκης της Χρυσής Αυγής, υπογραμμίζοντας πως το συγκεκριμένο έγγραφο θα συνεκτιμηθεί μαζί με όλα τα αποδεικτικά μέσα στο τέλος της διαδικασίας, ξεκαθαρίζοντας ωστόσο πως ο ιδεολογικός χαρακτήρας της οργάνωσης δεν ελέγχεται ποινικά.



Η απόρριψη του επίμαχου εγγράφου, που έχει καταθέσει ο δημοσιογράφος της Εφημερίδας των Συντακτών, Δημήτρης Ψαρράς, είχε κρίσιμη σημασία για τη Χρυσή Αυγή, στην προσπάθειά της να αρνηθεί το εθνικοσοσιαλιστικό περιεχόμενο του Καταστατικού, υποστηρίζοντας πως το μόνο γνήσιο είναι αυτό που κατατέθηκε στον Άρειο Πάγο τον Αύγουστο του 2012.



Ωστόσο, ήδη από την εισαγγελική πρόταση και τις αναφορές της εισαγγελέως Αδαμαντίας Οικονόμου είχε διαφανεί πως οι αιτιάσεις της Χρυσής Αυγής δεν μπορούν να σταθούν, καθώς την διαψεύδουν πλήθος αναφορών στον εθνικοσοσιαλισμό σε βίντεο που ήδη έχουν προβληθεί στο ακροατήριο.



Με αυτή την απόφαση του δικαστηρίου καταπέφτει ένα από τα τελευταία αναχώματα της ναζιστικής οργάνωσης, καθώς πλέον ανοίγει ο δρόμος για την ανάγνωσή του στο ακροατήριο, που αναμένεται να ενισχύσει τις κατηγορίες για τον εθνικοσοσιαλιστικό χαρακτήρα της οργάνωσης, την ύπαρξη στρατιωτικής δομής, την ύπαρξη της Αρχής του Αρχηγού που στοιχειοθετεί τις ποινικές ευθύνες του Μιχαλολιάκου για τις τελεσθείσες εγκληματικές πράξεις των ταγμάτων εφόδου της οργάνωσης, κλπ.



Πλέον, το δικαστήριο προχωρά κανονικά στην ανάγνωση του Καταστατικού και του εγγράφου με τίτλο “Πρωτεσίλαος”, που ήταν και τα μόνα έγγραφα του κατηγορητηρίου που δεν είχαν αναγνωσθεί λόγω της υποβληθείσας ενστάσεως, ενώ η διαδικασία θα συνεχιστεί με τους σχολιασμούς των δικηγόρων της πολιτικής αγωγής και της υπεράσπισης.